

HEBREWS
1 Gohlhain caiq lyis Mangso ka yah phauh thyeih moq lyis dang taiq cho nyoshoq lhain, neh vja ja khyvlyis yah lvpe jens dah nhuot yah taiq kyoh lai los goeus. 2 Nghuot laus eq hai thang thank dah buisnyeis lyis gas nyah Lo dah nhuot masyah yang lyis nyah dang dyei goeus. Hau Lo yah dwis ya dwis yvlyis gvnkhanh toh goeus zis yahge thang thank lyis mungkvn gonh lyis guon das soeu duot das nyhenshang Nyang lyis khyen toeuq toh goeus. 3 Nyang gas Mangso dah phunk duk bvng yvlyis Chixoeuq las Mangso nyang dah gungs khyank tsungh zis yah mungkvn buislom lhamhmuh joq ya joq zis dvnganh lyis nyah yomsoq bos dah Dang yah gomh toh. Nyang gas cangsoeu dius dah yaunos lyis yobos khyuot cheihshang cho dye kuot thang lhyi maukhung mha zauguon yomsoq bos Mangso dah loqyos shot pheh tsung toh. 4 Mangso nyang lyis dyei dah nyings gas loeuswons bang dah nyings thoq lyis zes kuh las lo lyis loeuswons bang thoq lyis zes phauhdap soeu kuot goeus. 5 Khasoeh ge lyis Mangso ka, Nvng ngah Lo nghuot, Khvnyhik ngos nvng lyis ngah gungs masyah yaus kat, ge eq, Ngos gas nyah Uwus duot las, Nyang eq ngah Lo duot das, ge eq khah loeuswons soeu lhyi eq Mangso khanhamp eq ma taiq ku. 6 Nghuot laus eq Mangso ka nyah Lo xeih lyis mungkvn mas nhang kat das sont uhlyis, Nyang gas, Mangso dah loeuswons bang dvnganh nyang lyis paiq bas jungh, ge taiq kat. 7 Mangso ka loeuswons bang dah cho taiq uhlyis, Mangso ka nyah loeuswons bang lyis lyeis kuot las, Nyah jyeidwis jens lyis nyilhyam kuot, ge. 8 Tsai hau Lo dah cho taiq uhlyis, Mangso ka, Mangso eh, nah munghdan vcaiq vto joq das! Nvng gas nah dius nyau jens lyis lyi jus khyvlyis guon. 9 Nvng gas dan cho lhyi jyet las shuot cho lhyi hoeng. Housoeh yvmvyah Mangso ge dah nah Mangso ka, nvng lyis khyen yoeus las nah dyenschangh lyis dyei thoq lyis zes kuh dah gausyis nyoqnho ngelang dyei las chunghtoq, ge. 10 Tsai, nyang gas, Yhensain eh, cangxeih uhlyis nvng nyeisjvng vpom xi toh las, Maukhung lhyi nah loq yah kuot toh. 11 Hauh zis gas tsain dyuk loh das laus eq nvng gas goeng joq das. Hau dvnganh gas dyimis teh tsain tyang tyamp das. 12 Nvng gas hauh vyhang lhyi thoq dyi lyis teh nap tyamp das las hauh zis gas dyimis teh thaiq tyamp zis tsain xauh das. Nghuot laus eq nvng gas vjangh vgus dvnghuot las, nah kang khanhamp eq ma thank das. 13 Mangso ka nvng lyis gomloeus toq bang lyis ngos nah nangte kuot shoq Ngah loqyos shot pheh tsung toh aq, oen khah loeuswons soeu lhyi eq khanhamp ma taiq ku. 14 Housoeh lyis loeuswons bang gas hank tsain nghuot lah? Nyamoq gas, khyuot yoeus dah vso vlho kham yoeus bang lyis pangh das nyhenshang Mangso yah nhang kat zis xauh bang, Mangso lhyi phuqsoe nyeis dah dyos tsain nghuot.
1 Housoeh yvmvyah yang chowhang ma whang loh bas jungh, yang xauhgyo goeus hau jyoeng cho lhyi goeng goeng zwi zains toh chah. 2 Loeuswons bang dah nhuot yah, yah phauh thyeih moq lyis taiq toh dang gas jyoeng dah lyi nghuot las, hauh lyi lyis ma chank bang gas vsainnyang yah mon yih dah joeng cho kham yoeus das cho jyoeng nghuot lyis gas, 3 hei iq kuhxing dah khyuot yoeus cho lhyi yang maphauh madanh kuot lyis gas yang joeng cho mhayah khasoeh yoh luiq das lah! Hauh khyuot yoeus cho lhyi cangxeih lyis Yhensain nyang taiq hoeuh las xauhgyo bang gas hauh lyi jyoeng cho kanghjyoeng chixoeuq goeus. 4 Hauh thoq lyis Mangso ka nyah yomsoq muh, mauh loqmuh vja ja kuot xoeuq khyvlyis yah eq, Gyingshang Dyos yah sen dah jyehjuh jyungshuk lyis nyang bauh zis yah dvyhangteh gvm dyei khyvlyis eq, nyamoq dah kanghjyoeng mha lung las chixoeuq nyeis. 5 Mangso ka gvshih yang taiq nyeis, jweh los das mungkvn vsaiq lyis loeuswons bang guon das khyvlyis toh zis ma nghuot. 6 Lhaihtoh dang dvdeh mas taiq zis gas, Mangso eh, cangsoeu dius gas khasoeh teh soeu nghuot las, Nvng nyang lyis soh nyeis lah? Dius laiq gas khasoeh teh soeu nghuot las Nvng nyang lyis gomh yoeuh nyeis lah? 7 Nvng nyang lyis dvsoq loeuswons bang o lhyi dvtsiq nyhen khyvlyis gvnkhanh toh las, nyang lyis phunk yahge nyoqnho ngelang tsungh dyei. Nyang lyis nvng kuot toh zis dvnganh thoq mas guon das toeuh dyei goeus. ge. 8 Jyomp maussauh mas, Mangso ka cangsoeu dius lyis gvnkhanh toh las dvnganh thoq mas guon das toeuh dyei ge zis gas, dwis ya dwis zis dvnganh lyis guon nhang ge mes zis nghuot. Nghuot laus eq cangsoeu dius jens vyhang dvnganh yvlyis guon nyeis zis gas yang ma nyvng shih. 9 Nghuot laus eq yang nyvng soeu ka Mangso dah jyehjuh gvng mas dvnganhmoq xiklyis yoh shei kham shoq shishenh dvtsiq gyo lyis loeuswons bang o mha nyhen nhang zis xauh dah Yesu Khristu nyang nghuot. Hauh Yhensain ka shei nos dah shanghsenh zis kham yoeus yvmvyah, gvshih phunk yahge nyoqnho ngelang buismuk tsungh dyei zis xauh nyeis yvlyis yang nyvng. 10 Dvnganh yvlyis gvnkhanh toh las yoeuh gomh nyeis dah Mangso ka lo jens nyoshoq lyis phunk yoh bos nhang das xiklyis shanghsenh kham khyvlyis yah Yesu lyis dyinghjet nhang. Heisoeh Mangso kuot cho ka gis cho nghuot. Khasoeh ge lyis nyamoq khyuot yoeus zis xauh das nyhenshang shwih los soeu ka Yesu nyang nghuot. 11 Nyang gas dius jens lyis nyamoq dah yaunos masyah cheihshang kat. Housoeh nyang yahge cheihshang kat zis xauh bang dvnganh gas Uwus dvyuk kyingh yoh las nyamoq lyis vmang vnoeuh oen lui das zis ma xoq. 12 Nyang Mangso lhyi taiq zis gas, Nvng kuot dah muh cho ngos ngah boekyis lyis taiq kyoh das, ngos nyamoq huom xikkhonh mas ngos nvng lyis chungh das, ge. 13 Tsai Yesu gas, Ngos Mangso lhyi loms das, ge las eq, ngos heimha Mangso ngos lyis dyei toh dah loshang jens yah nyeis, ge taiq. 14 Lo jens ge las nyang nyamoq lyis lui zis yah dvyhangteh, gungsshoh shomp mas wvng bang nghuot. Yesu nyah gungs eq nyamoq teh gungsshoh shomp mas wvng dah cangsoeu dius dvgeh xonh kham yoeus. Housoeh kham yoeus cho ka, nyah dah shei kham cho gvng mas shei cho lhyi guon dah Satan yomsoq lyis mhont tyamp das xiklyis nghuot. 15 Heisoeh khyvlyis yah shei cho lhyi gyuk yvmvyah dvcaiq gonh hauh jons duot nyeis bang lyis lhuiq kat. 16 Khasoeh ge lyis nyang gas loeuswons bang lyis pangh das xiklyis lyih zis ma nghuot. Abraham dah vnyau vshih lyis pangh das xiklyis dvlyih. 17 Housoeh yvmvyah nyang gas dius jens dah yaunos lyis yoh khyuot tyamp dyei das nyhenshang nhaiq seq nyen las wontang dah phudyei zainsmuh duot khyvlyis yah Mangso dah muh yoh wons bas jungh, cho khvt khanghmuh mas nyah vmang vnoeuh jens xauh kham zo cho lhyi nyamoq yah dvgeh xonh kham zo goeus. 18 Gvshih nyang gas shiwu xauh zis yah nyah gungs nyang shanghsenh zis xauh ku yvmvyah shiwu zis xauh bang lyis yoh pangh.
1 Mangso khyen lui toh dah ngah Khristan boekyis eh, yang rhen, lomsjingh cho dah Phudyei Zainsmuh duot das xiklyis Mangso nhang kat dah Yesu lyis nghamh yoeuh geh. 2 Moshe ka Mangso yhen mha dah nyah muh mas lomluk teh, nyang gas haih muh kuot das nyhenshang nyang lyis khyen kat soeu Mangso lhyi lomluk. 3 Yhen tsuk soeu ka hauh yhen thoq lyis nyoqnho ngelang zes bos. Houyah dvyhangteh, Yesu eq Moshe thoq lyis zes dah phunk nyoqnho ngelang lyis chungh cho kham yoeus mon. 4 Yhen ge yvlyis dius dvyuk yuk yah tsuk toh. Dvnganh yvlyis kuot toh soeu ka Mangso dvnghuot. 5 Moshe ka Mangso dah yhen mha jyeidwis teh lomluk soeu nghuot las thang pheh Mangso taiq kyoh das cho lhyi taiq soeu nghuot. 6 Nghuot laus eq Khristu gas Mangso yhen lhyi guon dah Lo nghuot khyvlyis lomluk. Yang eq yang nghamhloms cho lhyi womh ehnyet yahge nghamhnywe zis yah thank shoq zwi zains toh lyis gas, yang nyah yhenbang tsain nghuot. 7 Housoeh yvmvyah Gyingshang Dyos taiq zis gas: Khvnyhik namoq Mangso dah thwe xauhgyo lyis gas, 8 Mangso lhyi gomloeus toq las mhanhdyvp mas nghuot shishenh lyis nyang lyis shiwu dah namoq phauh thyeih jens teh ehnyet vthan goh. 9 Mangso ka namoq dah phauh thyeih moq nyeici zvn top mhanhdyvp mas ngos kuot xoeuq dah muh lyis nyvng laus eq ngos lyis tyi lha shi yoeuh. 10 Housoeh yvmvyah ngos hauh dius jens lyis nhaiqyo las, Nyamoq khanhamp eq lom ma luk, Ngos taiq toh dang lyis chank kuot das zis tsain ngoek, oen taiq goeus. 11 Ngos nhaiqyo las nyamoq lyis maukhi zis gas, Ngos nyamoq lyis dyei das noyos mas khanhamp eq ma xauh wvng das, oen. 12 Boekyis eh, dwis nyeis Mangso mhayah, nungsdoms loh shoq ma shop, seq loms shuot ehnyet bos bang, namoq mas dvyuk eq ma bos bas jungh, zaih nyeis geh. 13 Nyamoq mas dvyuk eq yaunos yah mhuih jyomh zis xauh las ehnyet than bang ma bweh bweh, lhaihtoh dang mas taiq, Khvnyhik oen, yah xiklyis yoh taiq shih dah shishenh lyis nyeih khanghmuh nyang changh nyang pangh goh nyeis geh. 14 Khasoeh ge lyis Khristan vsaiq bweh los shishenh lyis teh nghamhnywe dah lomsjingh cho mha thang thank jweh shoq goeng goeng zwi zains toh lyis gas, yang dvnganh gas Khristu yah dvgeh muh chomp wons nyeis bang nghuot. 15 Lhaihtoh dang mas taiq zis gas, Khvnyhik namoq Mangso thwe xauhgyo lyis gas, Mangso lhyi namoq dah phauh thyeih moq gomloeus toq uhlyis teh ehnyet vthan nyeis goh, ge. 16 Mangso dah thwe lhyi xauhgyo nyeis goeus lyis eq nyang lyis gomloeus toq bang gas hank tsain nghuot lah? Nyamoq gas Egutu mau masyah Moshe khyuot shwih los bang dvnganh nghuot. 17 Nyeici zvn top Mangso dah nhaiqyo zis xauh bang gas hank tsain nghuot lah? Hauh bang gas yaunos kuot las mhanhdyvp mas lains shei bang nghuot. 18 Nyamoq gas ngos dyei das noyos mas khanhamp eq ma xauh wvng das, ge hank lyis toeuq las Mangso maukhi lah? Nyah dang lyis domsyos ma gyo las gomloeus toq bang lyis toeuq las taiq ma nghuot lhyeh? 19 Housoeh nyamoq ma lomsjingh yvmvyah hauh mau mas ma tsain xauh wvng yvlyis yang yoh nyvng.
1 Gvshih Mangso ka yang lyis no yoeus das cho kham yoeus nhang das ge dangthoengh dyei toh goeus. Hau dangthoengh dyei toh goeus dah noyos lyis namoq mas ma xauh yoeus zis dvyuk eq ma bos bas jungh, zaih nyeis geh. 2 Khasoeh ge lyis ngamoq gas gohlhain dah dius jens yhangteh hau gausyis dang lyis xauhgyo goeus. Nghuot laus eq nyamoq xauhgyo dah gausyis dang gas nyamoq xiklyis vkyuh ma bos. Chamus ge lyis nyamoq xauhgyo uhlyis nyamoq hauh yvlyis lomsjingh zis yah ma lhom yoeus. 3 Yang lomsjingh bang gas Mangso dangthoengh toh dah noyos lyis xauh lhom yoeus goeus. Houka: Ngos nyamoq lyis nhaiqyo zis yah, Ngos nyamoq lyis no nhang das oen dyei dah mau mas khanhamp eq ma xauh wvng das oen dangthoengh yah maukhi toh, ge nyang taiq dah dang yah dvyhangteh nghuot. Nyang nyeisjvng lyis cangxeih gvnkhanh toh masyah nyang muh lyis dye kuot toh goeus. Nghuot laus eq nyang haih yvlyis taiq shih. 4 Khasoeh ge lyis lhaihtoh dang dvdeh mas, nyhet vnyeih yah sen lha, Mangso ka nyhet vnyeih lyis nyah muh dvnganh masyah no, ge. 5 Haih cho yah sen lha doms puk taiq toh zis gas, Ngos nyamoq lyis noyos dyei das oen dah mau mas nyamoq khanhamp eq ma xauh wvng das, ge. 6 Hau Gausyis Dang cangxeih xauhgyo bang gas hauh dang lyis ma lomsjingh yvmvyah hauh noyos mas ma xauh wvng. Housoeh las hauh noyos lyis gohtoeu dius jens kham yoeus das toeuh dyei tyamp. 7 Housoeh lhom yoeus cho lhyi Khvnyhik ge dah buisnyeis gohtoeu dvnyeih Mangso doms toeuq toh dyei ge dah cho dvkoeuq yah kanghjyoeng chixoeuq nyeis. Yhensain ka lhaihtoh dang mas taiq toh zis yah dvyhangteh zvn nyoshoq nyangh thang lhyi Dawi nhuot masyah Khvnyhik namoq nyah thwe xauhgyo nghuot lyis namoq ehnyet vthan goh, ge. 8 Mangso dangthoengh dyei toh dah no cho lhyi Yoshua gas hauh dius jens lyis dyei goeus nghuot lyis gas, thang lhyi buisnyeis gohtoeu dvkoeuq dah cho doms taiq lo das zis ma nghuot. 9 Housoeh las no nyeih lyis Mangso ka no nyeis teh Mangso dah dius jens xiklyis no das shishenh dvnyeih bos shih. 10 Khasoeh ge lyis Mangso dangthoengh dyei toh dah no cho lhyi kham yoeus goeus bang hank eq Mangso no nyeis teh nyah muh masyah no das. 11 Housoeh yvmvyah nyamoq ma lomsjingh gvng mas noyos mas ma xauh wvng teh yang hank mas eq ma bweh bas jungh, hau noyos mas yoh wvng das xiklyis yomkat ohhont nyeis goh. 12 Khasoeh ge lyis Mangso dang gas dwis nyeis zis yahge tsangh siq nghuot las, aiq shot zuk tyingh sham thoq lyis zes zuk. Houka ehnyet yahge dyos xauhgoh yvmas eq, yaunyoq yahge shohkhyang xauhgoh yvmas jweh shoq yoh jyweq gvn las, dius dah ungkhau mha nghamh cho yahge nghamh toh cho lhyi soetuon dyei nyeis. 13 Mangso mhayah cha eq ma yoh gos shung toh; dvnganh gas nyah xikkhonh mas dede nghuot las yang kuot cho dvnganh nyang lyis suon xoeuq chah das. 14 Housoeh las yang rhen lha lomsjingh cho lhyi goeng goeng zwi zains toh goh: khasoeh ge lyis Mangso jyank mas bangh wvng loh goeus Mangso dah Lo Yesu ge dah Phudyei Zainsmuh gas yang yoh toh. 15 Khasoeh ge lyis yah Phudyei Zainsmuh gas, yah yomnhuk cho lhyi nhaiq ma seq nyen soeu ma nghuot. Yang teh cho khat khanghmuh mas shiwu zis xauh ku laus eq yaunos ma kuot dah Phudyei Zainsmuh yang dvyoh toh. 16 Housoeh las yang womh dah ehnyet yah Mangso dah jyehjuh hwankti tank xikkhonh mas tsain wvng loh goh. Housoeh lyis yang gas nhaiqnyen zis xauh kham yoeus das zis yahge chah nyeis uhlyis yang lyis pangh dah jyehjuh xauh yoeus das.
1 Phudyei Zainsmuh khanghmuh gas yaunos xiklyis lomhxangh yahge jyungshuk phudyei bas jungh, dius masyah khyen lha dius dah gungsthaiq Mangso lhyi phuqsoe das xiklyis toeuq kat toh zis xauh soeu nghuot. 2 Nyah gungs nyang eq cho vja ja mas yomnhuk nyeis las seq cho ma bos bang, chah shuot loh bang lyis noeuh nhamp ehnyet yoh Chixoeuq soeu nghuot. 3 Nyang nyang yomnhuk nyeis yvmvyah gohyuk dah yaunos xiklyis kyingh ma nghuot, nyah yaunos xiklyis eq phudyei chah. 4 Hank eq vsainnyang gungs lyis Phudyei Zainsmuh duot dah nyoqnho ngelang mas yoh khyen toeuq toh zo zis ma nghuot. Aron lyis teh Mangso khi yoeus zis xauh soeu kyingh Phudyei Zainsmuh dvyoh kuot. 5 Houyah dvyhangteh Khristu eq Phudyei Zainsmuh nyoqnho ngelang mas nyang gungs nyang chungh zo zis ma nghuot, Housoeh kuot das gungsthaiq, Nvng ngah Lo nghuot, Khvnyhik ngos nvng lyis ngah gungs masyah yaus kat, ge taiq dah Mangso yah dvchungh toh. 6 Nyang gohyos dvdeh mas taiq zis gas, Nvng gas Melkhizedek dah gyamh huon zis xauh soeu, vcaiq vto phudyei soeu nghuot, ge. 7 Yesu gas gungsshoh mas kang dwis nyeis shishenh lyis, nyang lyis shei masyah yoh khyuot yoeus soeu Mangso lhyi ngausdyeis ngausnhvp nyoqdyeis gyoh zis yah shvmanh dung sang cho kuot goeus. Yhensain Yesu gas ehnyet nyhen mha gyoh las kyauh soeu nghuot yvmvyah Mangso eq nyang sang cho lhyi gyo yoeus dyei. 8 Nyang gas Mangso dah lo nyang nghuot nyeis laus eq, shanghsenh zis kham lha domsyos gyo cho lhyi xuq yoeus. 9 Nyang lyis dyinghjet soeu dye kuot dyei goeus ya, nyang gas domsyos gyo bang dvnganh xiklyis vcaiq vto khyuot yoeus cho dah vpom bweh los. 10 Mangso eq nyang lyis Melkhizedek dah gyamh huon dah Phudyei Zainsmuh nghuot ge taiq hoeuh dyei. 11 Haih cho yah sen lha ngamoq taiq das cho nyoshoq bos. Nghuot laus eq namoq gas lvnyap ma seqgyo yvmvyah namoq lyis phui kyoh das zis yau. 12 Shishenh suon yoeuh lyis namoq gas jyauh bang duot gis goeus, nghuot laus eq Mangso dah cangxeih vpom dang lyis yangh namoq lyis dvyuk yuk jyauh chah joq shih. Namoq gas wom than zo das gungsthaiq nauh dvshuk chah nyeis shih. 13 Nauh dvshuk shih soeu hank laus eq shuot cho yahge jus cho yah sen lha seq gvn dah thungh phuh cho ma bos dah lonoeuh dvnghuot nyeis shih. 14 Than dah wom gas kuh goeus bang xiklyis nghuot las, nyamoq gas kuot man gvng mas gis gang seq gvn bang nghuot.
1 Housoeh yvmvyah namoq gas Khristan lomsjingh cho dah dang vpom lhyi toh khoq las lomsjingh cho mha nhaiqbos ung gying goeus bang yah phi dah jyauh cho pheh cheh loh goh. 2 Jeisnyhop kham cho, loq kih muh huon cho, shei masyah dwis toq cho yahge vcaiq vto soetuon xauh cho jens lyis doms puk jyauh las vpom xi das zis ma chah lo. 3 Gvshih yang xik pheh toq loh goh! Mangso bauh lyis gas yang haih yvlyis nyang kuot das. 4 Khasoeh ge lyis hau lomsjingh cho mhayah nungs doms loh goeus bang lyis ehnyet dvlhain doms thaiq nhang das cho khasoeh gis bweh das lah? Nyamoq gas Mangso dah bvng yvmas dvlhain nyeis ku goeus las maukhung mha dah jyehjuh jyungshuk lyis wu yoeuh zis yahge Gyingshang Dyos lyis chomp kham yoeus ku goeus bang nghuot. 5 Tsai, nyamoq gas Mangso dang gas gis yvlyis eq, thang caiq yah sen dah yomsoq lyis eq vsainnyang xauh kham zo las seq goeus bang nghuot. 6 Housoeh bweh thang lhyi gvshih nyamoq gas nyamoq dah lomsjingh cho lhyi tyamp goeus. Nyamoq gas Mangso dah Lo lyis dvlhain doms taplhangh las moqphung xikkhonh mas maphauh madanh xoqphuh nhang yvmvyah nyamoq lyis nhaiqlom doms thaiq das cho khasoeh eq ma gis bweh lo. 7 Nyoshoq lhain wus gyon dah mau jeis lyis lhom yoeus las phuk tsungh bang dah xiklyis vkyuh bos dah jyo yuk kuh nhang dah nyeisjvng lyis Mangso shvmanh jyehjuh tsoq dyei nyeis. 8 Nghuot laus eq hauh nyeisjvng gas zoeu zains yahge nyoq kyingh dvyuk los nhang lhyi ka chah vkyuh ma bos thoq lyis magoh Mangso dah gyukphoh nhoengh zis yahge nyi mas ngheq tyamp zis xauh das. 9 Jyetdap bang eh, ngamoq heisoeh taiq laus eq, namoq yah sen lha ngamoq nghamh kuk nyeis. Namoq gas hau khyuot yoeus cho yah sen lha zes gis dah shvmanh jyehjuh xauh yoeus goeus cho lhyi ngamoq seq. 10 Khasoeh ge lyis Mangso ka lyi ma chi soeu ma nghuot. Nyang gas namoq wons wuq los goeus dah muhzoh lyis eq, namoq Yhensain lhyi jyetdap cho Chixoeuq das xiklyis lai loh goeus shishenh lyis yah gvshih jweh shoq Khristan nyang changh pangh goh cho lhyi eq, Mangso ma tohnyhik dyei. 11 Yang omes dah cho zainsmuh gas namoq dah nghamhloms cho dyingh los shoq yuk khanghmuh gas vsainnyang omes ehnyet lyis thang thank jweh shoq goeng joq nhang das cho nghuot. 12 Ngamoq gas namoq lyis lan bang ma bweh nhang mes. Nghuot laus eq lomsjingh zis yah ehnyet xing bang bweh las Mangso dyei dah vso vlho kham yoeus bang teh namoq lyis bweh los nhang mes. 13 Mangso Abraham lyis dangthoengh toh uhlyis, nyah dangthoengh vgus kuot das cho maukhi toh. Nyah thoq lyis zes soeu ma bos lo las, nyah nyings yoeus zis yah maukhi toh. 14 Mangso ka, Ngos nvng lyis jyoengh shvmanh dyei das; vnyau vshih lyis jebais los nhang das, ge. 15 Abraham gas jhen las langh nyeis yvmvyah, Mangso dah dangthoengh yah sen lha vso lhyi xauh kham yoeus. 16 Dius gas maukhi uhlyis vsainnyang thoq lyis zes kuh soeu dah nyings yoeus las mau gyangh khi zis yahge nyamoq dah phyen-goh cho dvnganh lyis hau maukhi dang yah doengs nhang, dye nhang. 17 Mangso ka nyang nghamh toeuq toh cho ma thaiq loh nhang cho lhyi dangthoengh vso vlho kham yoeus bang lyis bvng bvng Chixoeuq mes. Housoeh las nyah dangthoengh mas maukhi dang lhungh kat. 18 Housoeh hau dangthoengh yahge maukhi dang aiq ja yah ma gis thaiq loh cho nghuot zis yahge houyah sen lha Mangso ka hwah dang yoh taiq zis ma nghuot. Housoeh las nyang lyis nges las sam cho xauh yoeus bang ge yang gas, yang lyis dyei dah nghamhloms cho lhyi goeng goeng zwi zains toh das nyhenshang yomdyei cho nyoshoq xauh yoeus goeus. 19 Yang gas hau nghamhloms cho lhyi yah kang dwis cho nyhenshang jywangh dvkoeuq teh xauh kham yoeus goeus. Hau nghamhloms cho ka sam joq goeng joq las maukhung yhenmuh khau mha, gos toh dah misseh vkhau mha jweh wvng loh goeus. 20 Yhensain Yesu gas yah gungsthaiq hauh joqyos mas, yah xik pheh jweh wvng nyeis goeus las Melkhizedek dah gyamh huon cho yah, vcaiq vto phudyei zainsmuh bweh loh goeus.
1 Hai Salem hwankti Melkhizedek gas nyhang thank Mangso dah phudyei soeu nghuot. Abraham gas hwankti nyei yuk lyis zan ung lha tauh los uhlyis, Melkhizedek gas nyang lyis e zes las shvmanh dyei. 2 Abraham eq nyang chi los dah lvnyhvp dvnganh masyah ciboms dvboms Melkhizedek lyis gvm dyei. Melkhizedek ge dah nyings cangxeih vjyuk gas, Dan dah Hwankti nghuot las nyang gas Salem hwankti nghuot yvmvyah, Nyenstap Hwankti ge zis eq nghuot. 3 Melkhizedek dah ungwes uwus, phauh thyeih dius caiq ge zis ma bos, buisnyeis vpom yahge vcaiq thank ge zis ma bos yvmvyah, Mangso dah Lo yah doeus shoq bweh los las, vcaiq vto nyeis dah phudyei soeu nghuot. 4 Yah dah nyings hoeuh phauh thyeih Abraham gas nyang zan ung los lvnyhvp masyah ciboms dvboms Melkhizedek lyis dyei lyis, housoeh dyei zis kham yoeus soeu ka kha iq kuhxing soeu nghuot das zis gas namoq nghamh suon yoeuh geh. 5 Phudyei bang nghuot dah Lewi vnyau vshih jens gas nyamoq nyang dah vnyau jens ge dah Israel vnyau jens jyank masyah ciboms dvboms khywi yoeus das xiklyis hau Lyi mas nyamoq lyis taiq toh goeus. Hau Israel vnyau jens eq Abraham dah vnyau vshih dvtsain nghuot. 6 Melkhizedek gas Lewi vnyau mas zis ma nghuot laus eq Abraham jyank masyah ciboms dvboms kham yoeus las, Mangso jyank masyah dangthoengh yoh toh soeu Abraham lyis shvmanh dyei. 7 Shvmanh dyei soeu ka shvmanh zis kham yoeus soeu thoq lyis kuh zis gas cha khamkhvv chank ma bos. 8 Phudyei bang khyvlyis yah ciboms dvboms khywi yoeus zis gas seq shei dah dius jens khywi yoeus zis nghuot. Nghuot laus eq Melkhizedek kui yoeus dah ciboms dvboms gas lhaihtoh dang mas taiq zis yah dvyhangteh kang dwis nyeis soeu kui yoeus zis nghuot. 9 Ciboms dvboms zo dah Lewi gas Abraham dah loq cho yah ciboms dvboms Melkhizedek lyis dyei goeus oen yoh taiq. 10 Khasoeh ge lyis Melkhizedek gas Abraham lyis zes langh uhlyis Lewi ma khoeu shih, nyah phauh thyeih Abraham dah thyikdom mas dvnghuot shih oen yoh taiq. 11 Israel jens lyis lyi dyei uhlyis Lewi vnyau phudyei gyamh huon yvmas vpom toh las dyei goeus. Gvshih Lewi vnyau dah phudyei bang wons dah muh dyinghjet goeus nghuot lyis gas, Aron vkoq masyah ma nghuot, Melkhizedek dah gyamh huon zis kham yoeus dah gohtoeu phudyei dvyuk doms thuq los chah zis ma nghuot. 12 Khasoeh ge lyis hau phudyei gyamh huon yvlyis thaiq tyamp lyis gas, lyi eq thaiq tyamp chah das. 13 Hai gvshih taiq nyeis cho yah sen soeu, yah Yhensain ka gohkoq masyah los zis nghuot las hauh vkoq mas hank eq phudyei khyvlyis khanhamp eq phuqsoe yoeuh zis ma nghuot. 14 Nyang gas Yuda vkoq masyah khoeu los goeus yvlyis dvnganhmoq seq, Moshe ka phudyei bang yah sen lha taiq uhlyis Yuda vkoq dah cho cha eq ma taiq toh. 15 Melkhizedek teh dah gohtoeu phudyei soeu thuq los yvmvyah haih cho zes las dede nghuot. 16 Hauh soeu ka phudyei muh mas dius yah kuot toh lyi cho khyvlyis toeuq kat toh zis xauh soeu ma nghuot; mathank magons kang dah yomsoq yah toeuq kat toh zis xauh soeu dvnghuot. 17 Khasoeh ge lyis lhaihtoh Dang mas taiq zis gas, Nvng gas Melkhizedek yhangteh vcaiq vto phudyei soeu nghuot, ge. 18 Xiklyis dah lyi gas yomnhuk las vkyuh ma bos lo yvmvyah yoeus tyamp zis xauh goeus. 19 Khasoeh ge lyis Moshe dah lyi gas chah cho lhyi eq dyinghjet shoq ma yoh kuot. Gvshih gas hau zes gis dah nghamhloms cho dyei goeus las hauh gvng mas yang Mangso jyank mas yoh ni wvng loh. 20 Hauh thoq lyis Mangso maukhi toh dang eq bos shih. Gohyhamh bang lyis phudyei bang kuot nhang uhlyis housoeh teh maukhi dang ma bos. 21 Nghuot laus eq Yesu gas maukhi dang yah phudyei soeu bweh los goeus. Mangso nyang lyis taiq zis gas, Nvng gas vcaiq vto phudyei soeu nghuot das, ge Yhensain maukhi dangthoengh toh zis ma doms thaiq lo, ge. 22 Heisoeh muh huon cho mha ma doeusgoh yvmvyah Yhensain Yesu gas zes gis dah thanghchvp lyis pauh toh dyei zis bweh goeus. 23 Tsai, ma doeusgoh cho gohtoeu bos shih. Gohtoeu phudyei bang gas nyoshoq nghuot. Khasoeh ge lyis nyamoq gas shei loh yvmvyah nyamoq dah muh lyis ma yoh tsoq kuot. 24 Nghuot laus eq Yhensain Yesu gas vcaiq vto kang dwis nyeis yvmvyah nyah phudyei muh eq dius dvyuk yuk dah loq mas thot thaiq loh zis ma nghuot. 25 Housoeh yvmvyah nyang gas nyang lyis nges las Mangso jyank mas wvng los bang lyis khanhamp eq khyuot yoeus das yomsoq bos: khasoeh ge lyis nyang gas nyamoq nyhenshang Mangso jyank mas khyoeuq dyei das zis vjangh dwis nyeis. 26 Housoeh las Yhensain Yesu gas yang mas bweh nyeis, chah nyeis cho lhyi tyink dyei nyeis, yah xiklyis gis thank phudyei zainsmuh nghuot. Nyang gas yunghshop gyingshang lha, nyang mas shuot cho ma bos, yaunos ma dap. Nyang gas yaunos dap bang masyah kangh yoeus zis xauh las maukhung nyhang mha jweh shoq chunghtoqh zis xauh soeu nghuot. 27 Nyang gas gohtoeu phudyei zainsmuh jens teh cangxeih lyis nyah yaunos xiklyis, hauh thang lhyi dius nyau jens dah yaunos xiklyis nyeih khanghmuh lomhxangh lainh chah zis ma nghuot. Nyah gungs lyis lomhxangh kuot las phudyei uhlyis vcaiq vto xiklyis dvlhain lhyi yah dye shoq phudyei tyamp goeus. 28 Moshe dah lyi gas yomnhuk las ma dyingh ma jet dah dius lyis phudyei zainsmuh muh huon toh. Nghuot laus eq lyi toh thang lhyi jweh los, Mangso maukhi lha dyei toh dangthoengh gas vcaiq vto dyinghjet dah Lo lyis Phudyei Zainsmuh dah muh mas toh.
1 Gvshih ngamoq taiq kyoh nyeis cho dah dang vgungs gas, yang gas maukhung mha Gywes So Shoenkkhyi yah dyingh dah hwankti tank loqyos shot pheh tsung toh dah Phudyei Zainsmuh yoh toh. 2 Nyang gas gyingshang thank joqyos mas Phudyei Zainsmuh muh wons wuq nyeis. Hauh joqyos gas maukhung ge, dius yah ma kuot, Mangso nyang kuot toh dah zvng gyingh nghuot. 3 Phudyei Zainsmuh khanghmuh gas jyungshuk yahge gaunyhauq phudyei lyis Mangso jyank mas phudyei das xiklyis toeuq kat toh bang nghuot. Houyah dvyhangteh yah Phudyei Zainsmuh eq nyang mas lomhxangh lainh das xiklyis phudyei dvja chah joq. 4 Nyang nyeisjvng thoq mas kyingh dvnyeis lyis gas, phudyei soeu khasoeh eq yoh duot das zis ma nghuot. Khasoeh ge lyis Yuda lyi yah dvyhangteh jyungshuk yah phudyei dah phudyei bang nyeis goeus. 5 Phudyei bang khyvlyis nyamoq kuot dah muh gas maukhung mha paiq cho dah yikhyoh dah siyet dvnghuot. Moshe kuot los dah muh eq houyah dvyhangteh nghuot. Khasoeh ge lyis Moshe ka hau gyingshang dah Zvng kuot bah ge lyis, Mangso nyang lyis boms thoq mas, ngos nvng lyis chixoeuq goeus yikhyoh vgus hau dvnganh yoh kuot shoq zaih nyeis aq, ge taiq yvmvyah nghuot. 6 Nghuot laus eq gvshih gas gohtoeu phudyei bang yoh dah muh thoq lyis zes dah phudyei muh Yesu lyis dyei goeus. Mangso yah dius dah jo mas Yhensain Yesu kuot dyei dah thanghchvp lyi gas zes gis dah thanghchvp nghuot. Khasoeh ge lyis hau thanghchvp gas xik lyis thoq lyis zes gis dah dangthoengh mas vpom toh. 7 Cangxeih thanghchvp mas tswi ma bos zis jyoeng lhyi ka thang lhyi aiq vkoeuq lyis kuot toh dais ma bos lo. 8 Nghuot laus eq Mangso ka nyah dius nyau lyis yobos huon zoh lyis taiq zis gas, Israel vnyau jens yah eq, Yuda dius nyau jens yah eq thanghchvp saiq toh das buisnyeis jweh los das. 9 Hau thanghchvp gas, Ngos nyamoq lyis loq masyah she lha, Egutu mau masyah shwih los uhlyis ngos nyamoq dah phauh thyeih moq yah toh dah thanghchvp yah doeusgoh das zis ma nghuot. Nyamoq ngos yah toh dah thanghchvp mas dang ma jings yvmvyah, Ngos eq nyamoq lyis ma yoeuh ma gomh, ge Yhensain taiq. 10 Gvshih hai thanghchvp gas jweh los das buisnyeis dah thang lhyi Israel vnyau jens yah Ngos toh das thanghchvp nghuot. Ngos nyamoq dah ehnyet khau mha ngah lyi kat toh dyei das, Nyamoq nhaiqlom mas lhaih toh das. Ngos nyamoq dah Mangso duot das las, nyamoq eq ngah dius duot das. 11 Nyamoq mas hank eq vsainnyang yhenkyoh changh lyis eq, vsainnyang boekyis changh lyis eq, Mangso lhyi seq geh oen jyauh chah das zis ma nghuot: khasoeh ge lyis ngis thank masyah kuh thank jweh shoq dvnganhmoq ngos lyis tsain seq das. 12 Ngos nyamoq dah yobos lyis khyuot dyei las, nyamoq shuot cho lhyi ma soh dyei lo das, ge Yhensain taiq. 13 Hau thanghchvp saiq dah cho taiq dah vjyuk gas, Mangso ka cangxeih thanghchvp lyis vcauh kuot tyamp cho nghuot; cauh las yom tyamp zis cha laus eq ma nyangh lyis wui das.
1 Cangxeih thanghchvp mas paiq cho yah sen dah thungh lyi bos zis yah dvyhangteh dius yah kuot dah paiq joqyos eq bos chah. 2 Khasoeh ge lyis houmha zvng dvkoeuq kuot toh; hauh dah cangxeih vyvp mas nyi tuonh gus yahge Mangso lhyi kyangh dah phudyei ohlhyoq kih dah kih gus joq. Hauh yvlyis gyingshang joqyos ge. 3 Tsai, aiq vyvp oen das gosseh dah vkhau pheh yvp lyis gyingshang thank joqyos ge. 4 Hauh yvmas xangh ngheq dah xing phon yahge dvkoeuq gonh xing shauq toh dah Thanghchvp Kwi bos. Hauh kwi khau mha mana ohlhyoq bos dah xing auh eq, vhuq tsain thot los Aron dah lhamloq eq, lyi tsain lhaih toh dah luklhyoq dvzomh eq tsain bos. 5 Hauh kwi thoq mas dungs dap dah Kherubim silho aiq koeuq joq las Mangso nyeis dah vlho Chixoeuq. Nyamoq dah dungs lyis yaunos khyuot dyei joqyos ge, kwi nghop thoq mas lhywa nghop toh. Haih cho dah vjyuk lyis jyuk jyuk taiq kyoh chank ma bos. 6 Hai paiq cho thungh yah dvyhangteh dye sont goeus ya, phudyei bang gas Mangso dah phuqsoe muh lyis kuot das xiklyis, zvng khau cangxeih jweh dah vyvp mas nyeih yau nyeih tsain wvng. 7 Nghuot laus eq zvng dah vkhau yvp mas gas, phudyei zainsmuh nyang kyingh, nyah xiklyis eq, dius dah shuot cu cho xiklyis eq, phudyei das suih chi lha dvzvn dvlhain dvyoh wvng loh. 8 Haih thungh yah dvyhangteh cangxeih vyvp goeng joq dvchank gas, gyingshang thank joqyos mas wvng das cho eq ma bangh shih das cho Gyingshang Dyos gas bvng bvng jyauh nyeis. 9 Haih cho ka haq caiq dah cho Chixoeuq dah dangtoeuq dvkoeuq nghuot. Hauh vjyuk gas Mangso lhyi phudyei dah jyungshuk yahge gaunyhauq phudyei gas paiq soeu dah ehnyet lyis yoh dyinghjet nhang zis ma nghuot. 10 Hauh cho ka zonoms, shuk phoh yahge cheihshang cho vja ja yah sen lha kuot zis kyingh dvnghuot. Hauh zis gas Mangso dah vsaiq doms soq das caiq ma jweh shih gyo lyis toh langh, gungsshoh yah sen lha chank das lyi dvtsain nghuot. 11 Nghuot laus eq Khristu gas, gvshih yang xauh kham zo nyeis goeus dah nyeisgis yaplhoq cho dah phudyei zainsmuh khyvlyis jweh los goeus. Nyang phudyei muh kuot dah zvng gas loq yah ma kuot toh yvmvyah hai gvnkhanh toh dah nyeisjvng yah eq ma sen, zes kuh las dyinghjet dah paiq zvng nghuot. 12 Khristu gas Gyingshang Thank Joqyos khau mha vcaiq vto xiklyis dvlhain lhyi yah dye shoq wvng uhlyis, phudyei das xiklyis shvbeq, noeulu dah suih ma chi wvng, nyah suih yah wvng las yah nyhenshang vcaiq vto khyuot yoeus cho xauh yoeus goeus. 13 Shvbeq yahge noeuchoq lu dah suih, ngheq tyamp goeus ge noeu pon dah nyiyvp yah vwot v-oeu xauh bang dah thoq mas sanh gyuon lyis nyamoq dah vwot v-oeu bweh yvlyis yoh gyingshang nhang zis jyoeng nghuot lyis gas, 14 Khristu dah suih gas hauh thoq lyis yoh cheihshang dyei ma nghuot lhyeh? Khristu gas hau vcaiq vto Dyos yah nyah gungs lyis mesyos ma bos phudyei khyvlyis Mangso jyank mas phudyei goeus. Dwis nyeis Mangso lhyi yang yoh phuqsoe shoq Khristu dah suih gas yah ehnyet nhaiqlom lyis vkyuh ma bos paiq dah lyi thungh vshei lhyi chank nyeis masyah cheihshang yoeus das. 15 Haih cho gvng mas Mangso yah lui yoeus zis xauh bang gas, Mangso dangthoengh dyei toh goeus vcaiq vto shvmanh jyehjuh vso vlho xauh kham yoeus bas jungh ge, Khristu gas thanghchvp vsaiq lyis kuot dyei goeus. Housoeh kham yoeus das toeuh xauh yoeus zis gas, xik lyis dah thanghchvp khau mha nyeis uhlyis shuot cu dah yaunos masyah lhuiq kat das nyhenshang shei kham cho dvkoeuq bweh los goeus yvmvyah nghuot. 16 Vso vlho yah sen dah thanghchvp lyis bweh nhang das xiklyis gas thanghchvp chvp toh soeu jyoengh shei goeus cho kanghjyoeng yoh chixoeuq chah. 17 Khasoeh ge lyis thanghchvp toh soeu dwis nyeis shih lyis gas thanghchvp ma gis bweh shih. Thanghchvp toh soeu shei lhyi dvyoh doengs. 18 Housoeh las cangxeih thanghchvp lyis yangh suih chi lha dvgoeng joq nhang. 19 Cangxeih lyis Moshe ka nyah lyi mas bos tying ya tying toh zis dvnganh dius jens lyis dye taiq kyoh lyis, zoek zoek nes dah yvng mauh yahge shomnhamh kyang tsain yoeus las noeulu yahge shvbeq suih lyis jeis yah lhoeuq las lyi maussauh lyis eq, dius dvnganh lyis eq sanh gyuon. 20 Hauh thang lhyi nyang taiq zis gas, Heika Mangso namoq lyis domsyos gyo las chank kuot das nyhenshang toh dah thanghchvp lyis kyihau tap toh dah suih nghuot, ge. 21 Houyah dvyhangteh Moshe ka paiq dah zvng lyis eq, paiq cho mha yhung dah vyhang dvnganh lyis eq hauh suih yah sanh gyuon. 22 Lyi khyvlyis yah gas vyhang vluk dvnganh lyis suih yah yoh cheihshang lha, suih huot lyis kyingh yaunos dvkhyuot dyei. 23 Maukhung mha vkhang yah joq goeus dah vyhang dah tap yoeus yvlyis housoeh teh cho yah yoh cheihshang; nghuot laus eq maukhung vyhang gyingh lyis gas hauh thoq lyis zes gis dah lomhxangh lainh zis yah cheihshang chah. 24 Khasoeh ge lyis Khristu gas, maukhung mha dah yikhyoh yet dvnghuot las dius loq yah kuot toh dah Gyingshang Joqyos mas ma wvng, maukhung mha nyang wvng las gvshih yah gungsthaiq Mangso dah xikkhonh mas dede thuq los goeus. 25 Yuda phudyei zainsmuh gas gaunyhauq suih chi lha zvn yau zvn hau gyingshang thank yvp mas gyangh wvng. Nghuot laus eq Khristu gas nyah gungs lyis nyoshoq lhain wvng phudyei zis ma nghuot. 26 Housoeh phudyei nghuot lyis gas mungkvn cangxeih gvnkhanh yoq lyis yah nyoshoq lhain shei kham kham kuot das; nghuot laus eq gvshih gas nyeisjvng caiq thank das zis ni los shishenh lyis vcaiq vto nyhenshang dvlhain lhyi yah dye shoq jweh los las nyah gungs lyis lomhxangh lainh zis yah yaunos lyis wes tyamp goeus. 27 Cangsoeu dius yuk khanghmuh gas dvlhain shei chah das las hauh thang lhyi Mangso yah soetuon zis xauh das. 28 Houyah dvyhangteh Khristu eq dius nyoshoq dah yaunos lyis dvlhain lhyi yah dye shoq wons tyamp das xiklyis nyah gungs lyis lomhxangh kuot las phudyei dyei goeus. Yaunos wons tyamp dyei cho yah ma sen, nyang lyis langh nyeis bang lyis khyuot yoeus das nyhenshang aiq vlhain thuq xoeuq das.
1 Yuda jens dah lyi gas vgyingh dah yikhyoh gyingh ma nghuot, jweh los das hau nyeisgis yaplhoq cho dah siyet dvnghuot. nyamoq gas vjangh phudyei nyeis dah lomhxangh yah kyingh zvn yau zvn tsain phudyei. Housoeh las haih lomhxangh yah Mangso jyank mas wvng loh bang lyis hauh lyi gas nyamoq lyis dyinghjet bang khasoeh yoh bweh los nhang das lah? 2 Mangso lhyi paiq nyeis bang lyis yaunos masyah yoh cheihshang goeus nghuot lyis gas, nyamoq yaunos yoh shih bang nghuot oen khanhamp eq ma nghamh lo das las phudyei cho dvnganh eq no tyamp lo das zis nghuot. 3 Nghuot laus eq gvshih gas zvn yau zvn phudyei dah lomhxangh gas dius jens lyis nyamoq dah yaunos dah cho soh nhang nyeis. 4 Khasoeh ge lyis noeuchoq yahge shvbeq suih gas yaunos lyis khanhamp eq yoh yoeus tyamp dyei zis ma nghuot. 5 Housoeh yvmvyah Khristu gas hai mungkvn mas jweh lyih das zis cvvq uhlyis Mangso lhyi taiq zis gas, Nvng gas lomhxangh yahge jyungshuk lyis ma o, Nvng ngah xiklyis gungs sont toh dyei. 6 Phon thoq mas dah doeu gonh ngheq dyei dah gaunyhauq lomhxangh yahge yobos khyuot lomhxangh lyis nvng nhaiq ma doeus. 7 Hauh uhlyis ngos taiq zis gas, Sauhdain mas ngah cho lhaih toh zis yah dvyhangteh, Mangso eh, Nvng nhaiqtap khyvlyis kuot das zis gvshih ngos heimha jweh los oen goeus, ge. 8 Tsai, nyang cangxeih taiq zis gas, Phudyei dah lomhxangh yahge jyungshuk lyis eq, phon mha gaunyhauq ngheq dyei zis yahge yaunos khyuot lomhxangh lainh zis lyis eq lyi yah dvyhangteh phudyei nghuot laus eq hauh lomhxangh lyis Yhensain nvng ma o, nhaiq doeus zis ma nghuot, ge. 9 Hauh thang lhyi nyang taiq zis gas, Mangso eh, nvng nhaiqtap khyvlyis kuot das zis gvshih ngos heimha nyeis, ge. Housoeh las Mangso ka xik lyis phudyei dah lomhxangh vcauh dvnganh lyis yoeus tyamp las, Khristu dah phudyei yvlyis hauh joqyos mas gungsthaiq kat las goeng joq nhang. 10 Yesu Khristu gas Mangso kuot nhang mes dah nhaiqtap khyvlyis yah dvyhangteh, nyah gungs lyis vcaiq vto xiklyis dvlhain lhyi yah dvnganh dye shoq phudyei gvng mas, yang dvnganh gas yaunos masyah cheihshang kat zis xauh goeus. 11 Yuda phudyei soeu khanghmuh gas nyah dah phudyei muh lyis nyeih yau nyeih wons wuq zis yah phudyei cho dvja kyingh lyis nyoshoq lhain kuot nyeis. Nghuot laus eq haih phudyei dah lomhxangh gas yaunos lyis khanhamp eq ma yoh yoeus tyamp dyei. 12 Khristu gas yah yaunos khyuot dyei das nyhenshang vcaiq vto xiklyis vkyuh bos dah lomhxangh dvkoeuq kyingh lyis yah dye lainh lyis Mangso dah loqyos shot pheh loh tsung toh goeus. 13 Gvshih nyang gas houmha nyah jeswus jens lyis nyah khyei o mha nangte khyvlyis Mangso yah toh dyei shoq langh uhjyangh nyeis. 14 Khasoeh ge lyis nyang gas phudyei dah lomhxangh dvkoeuq yah yaunos masyah cheihshang kat zis xauh goeus bang lyis vcaiq vto xiklyis dyinghjet bang bweh los nhang. 15 Hau gyingshang Dyos eq yang lyis kanghjyoeng kat dyei: Nyang cangxeih taiq zis gas, 16 Haih zis gas hau jweh los das buisnyeis lyis nyamoq yah ngos toh das dah thanghchvp nghuot. Ngos ngah lyi nyamoq dah nhaiqlom mas kat dyei das las, nyamoq dah ehnyet mas lhaih toh das, ge hauh Yhensain taiq. 17 Hauh thang lhyi nyang taiq zis gas, Nyamoq dah yaunos yahge ma shop muh lyis ngos ma comh dyei lo das. 18 Housoeh las yaunos khyuot zis xauh goeus ya, yaunos khyuot dyei das xiklyis phudyei das chank ma bos lo. 19 Housoeh yvmvyah ngah boekyis eh, Yesu shei kham gvng mas yang gas hau gyingshang thank joqyos mas wvng das xiklyis dyinghjet dah toeuh yoh goeus. 20 Nyang gas nyah gungs ge dah yhenmuh gosseh lyis jyweq bangh loh las Mangso dah xikkhonh mas bangh loh, dwis nyeis cho vsaiq dvkoeuq yah xiklyis phank toh dyei goeus. 21 Yang gas Mangso dah yhen lhyi guon das dah Phudyei Zainsmuh dvyuk yoh. 22 Housoeh yvmvyah yang gas yaunos bos ge sohseq dah ehnyet lyis cheihshang lha, yah gungsdom lyis eq lhoqshang dah jeis yah dye cheihshang lhyi, yobos ma bos dah ehnyet, goeng dah lomsjingh cho bos zis yah Mangso jyank mas tsain ni loh goh. 23 Yang rhen dah lomsjingh cho dah nghamhloms cho mha goeng goeng zwi zains toh goh. Khasoeh ge lyis Mangso ka nyang toh dah dangthoengh mas wontang soeu nghuot yvlyis yang yoh loms. 24 Yang gas nyang changh nyang pangh thuk goh das nyhenshang, jyetdap ehnyet Chixoeuq goh zis yah gis dah muh chank kuot das xiklyis nyang changh nyang nghamh suon yoeuh goh nyeis goh. 25 Dvgeh zop huom dah thungh lyi lyis dvyhamh bang toh tyamp loh. Yang gas housoeh ma kuot kuot Yhensain doms jweh lyih dah buisnyeis ni los nyeis yvlyis namoq seq yvmvyah namoq nyang changh zes las yomdyei goh nyeis goh. 26 Khasoeh ge lyis yang gas hau jyoeng cho lhyi seq las dye lhom yoeus thang lhyi, pa-i yaunos doms kuot loh nyeis lyis gas, yah yaunos xiklyis lainh das lomhxangh bos lo das zis ma nghuot. 27 Yang gas jweh los das soetuon cho yahge Mangso lhyi tyixo bang lyis ngheq jyomh tyamp das gyukphoh nyi lyis gyuk zis yah langh nyeis das cho kyingh dvbos lo. 28 Moshe dah lyi lyis domsyos ma gyo soeu hank laus eq kanghjyoeng aiq yuk somh yuk dah dang yah yobos bos ge soetuon zis xauh lyis nhaiq ma nyen lo sat zis xauh. 29 Housoeh lyis gas Mangso dah Lo lyis chaxwe ma nhang kuot soeu, vsainnyang lyis yaunos masyah cheihshang dah Mangso thanghchvp suih lyis pvlhyahlyoeus kuot soeu, jyehjuh dyei dah Dyos lyis ma phauh gis kuot soeu ka khasoeh nghuot das lah? Nyang xauh mon dah joeng cho ka kha iq zes xungh das lah! Dvnghamh yoeuh geh. 30 Khasoeh ge lyis, Ngos lvto phuk das ge las eq, Yaunos dah uhkung phauh ngos laiq dyei das. Yhensain ka nyah dius jens lyis soetuon das, ge taiq soeu hank nghuot yvlyis yang seq. 31 Dwis nyeis Mangso dah loq khau mha gyoh cho ka svsoh gyuk chank bos cho nghuot. 32 Lai loh goeus shishenh lyis namoq khasoeh teh bang nghuot yvlyis doms soh nyeis geh. Hauh shishenh lyis Mangso dah bvng zis xauh kham yoeus thang lhyi shanghsenh cho nyoshoq xauh kham lai los goeus. Nghuot laus eq namoq yomkat thoenk yap joq gvng mas hauh zis namoq lyis ma yoh ung. 33 Namoq nyang moqphung xikkhonh mas jwangh zis yahge shoeuhshih cho dvlhain lhain xauh lai loh goeus. Tsai gohtoeu shishenh lyis gas namoq teh shoeuhshih zis xauh nyeis dah dyenschangh jens shot pheh nyeis las yaukyenh cho chomp kham khyvlyis yah yomdyei zis yah pangh goeus. 34 Namoq gas thung lungh zis xauh bang dah shanghsenh yvlyis nhaiq bos taink dyei goeus. Namoq dah vyhang lhuot loh zis xauh uhlyis eq gausyis zis yah somh kham goeus. Khasoeh ge lyis hauh thoq lyis zes gis las vjangh goeng joq dah vyhang dvja yoh yvlyis namoq seq. 35 Housoeh yvmvyah namoq dah womh ehnyet lyis vchi lhaiq kat goh. Housoeh lyis namoq phauh shangh zainsmuh xauh yoeus das. 36 Mangso o khyvlyis chank kuot das zis yahge nyah dangthoengh yah dvyhangteh vkyuh xauh kham shoq namoq kuhxing ehnyet yah jhen chah nyeis. 37 Khasoeh ge lyis lhaihtoh dang mas taiq zis gas, Dvsoq lyis jweh los das soeu ka, ma nyangh lyis jweh los das. Nyang ma sheq nyeis lo das. 38 Ngah dah dan bang gas lomsjingh zis yah dwis nyeis das. Nghuot laus eq nyamoq mas dvyuk nungsdoms lyis gas Ngos nyang mas nhaiqdoeus das zis ma nghuot, ge. 39 Yang gas nungsdoms las dyuk loh bang ma nghuot; Lomsjingh las khyuot yoeus zis xauh bang dvnghuot.
1 Lomsjingh ge zis gas yang nghamhloms dah vyhang ka jyoengh bweh das ge cho lhyi nghamhnywe nyeis las ma nyvng dah vyhang ka jyoengh joq oen seqgyo las lhom yoeus yvlyis ge. 2 Gohlhain dah dius jens gas nyamoq dah lomsjingh cho gvng mas Mangso yah gausyis lhom yoeus cho lhyi xauh yoeus. 3 Ma yoh nyvng dah vyhang mhayah yoh nyvng dah vyhang bweh los das xiklyis Mangso dah dang yah hai dwis ya dwis yvlyis gvnkhanh toh goeus cho yang yoh seq zis gas hau lomsjingh gvng mas nghuot. 4 Lomsjingh zis yah Abel gas Ka-in dah lomhxangh thoq lyis zes gis dah lomhxangh lainh goeus. Mangso ka nyah lomsjingh cho lhyi yoeuh las nyang lyis dan soeu ge lhom yoeus zis xauh goeus. Khasoeh ge lyis nyang lomhxangh lainh dah jyungshuk lyis Mangso nyang nhaiqdoeus dyei goeus yvmvyah nghuot. Abel shei goeus laus eq nyang lomsjingh gvng mas gvshih jweh shoq nyang dang taiq nyeis shih. 5 Lomsjingh gvng mas Enok gas ma shei shei Mangso yah thot yoeus loh zis xauh. Nyang lyis Mangso yah thot yoeus loh goeus las nyang lyis hank eq xo ma nyvng lo. Mangso yah thot yoeus zis ma xauh shih lyis, Enok gas Mangso dah nhaiqdoeus soeu nghuot, ge Jyomp maussauh mas taiq toh. 6 Lomsjingh zis ma bos lyis gas hank eq Mangso lhyi nhaiq ma yoh doeus nhang. Khasoeh ge lyis Mangso jyank mas los soeu hank laus eq Mangso nyeis zis yahge nyang lyis chank xo bang lyis jyehjuh dyei nyeis oen yvlyis lomsjingh soeu nghuot chah das. 7 Jweh los das shishenh lyis bweh das cho ma nyvng shih dah vyhang yah sen lha Mangso zaih nhang yvlyis Noa xauhgyo zis gas nyang lomsjingh gvng mas nghuot. Nyang gas Mangso dah dang lyis domsyos gyo zis yah sangpho dvlom tsuk las nyang yahge nyah yhenbang gas khyuot yoeus zis tsain xauh goeus. Housoeh las mungkvn lyis nyang dang thang thyet las, Noa gas lomsjingh zis yah sen, dan cho dah vso vlho kham yoeus zis nghuot. 8 Abraham gas Mangso nyang lyis dyei das ge dangthoengh toh mau pheh thuq loh das xiklyis lomsjingh cho ka nyang lyis domsyos gyo nhang. Housoeh las nyang khapheh loh nyeis zis nyang ma seq laus eq nyah mau masyah thuq gyoh loh. 9 Mangso dangthoengh toh dah mau mas nyang gas boenghwus teh lomsjingh zis yah nyeis yenh. Nyang gas Mangso jyank masyah nyang teh dangthoengh vso vlho chomp kham yoeus dah Isak yahge Yakop teh muga zvng mas nyeis. 10 Khasoeh ge lyis Abraham gas Mangso yah vzwvng kuot las goeng toenk dah vpom yah tsuk toh goeus dah wus lyis nghamhloms las langh nyeis. 11 Abraham gas mang goeus, Sara nyang eq nyenhkyi lai goeus las lo ma gis yoh lo. Nghuot laus eq Abraham gas lomsjingh zis yah uwus bweh loh goeus. Mangso ka nyang dangthoengh toh zis yah dvyhangteh wontang dah Yhensain nghuot yvlyis Abraham loms. 12 Abraham gas jyoengh shei goeus yukgis teh nghuot joq laus eq, nyang dvyuk masyah jebais los dah lo jens gas maukhung mha dah kyi jens yahge nvmukdra yvm mas ma thoq suon lo dah sihsho teh nyo dah lo jens nyeis dyos los. 13 Haih bang dvnganh gas lomsjingh yvmas shei loh goeus. nyamoq gas Mangso dyei toh dah dangthoengh yah sen dah vso vlho ma xauh lhom yoeus. Nghuot laus eq hauh yvlyis we masyah nyvng kat zis yah lhom yoeus. nyamoq gas hai nyeisjvng thoq mas lvbaus yahge boengh dvtsain duot yvlyis rhen yoeus. 14 Housoeh teh cho lhyi tsain taiq bang gas nyamoq nyang nyeis das nyhenshang munghdan dvkoeuq xo nyeis zis gas dede nghuot. 15 nyamoq thuq khoq mau cho lhyi nghamh suon yoeuh las soh nyeis zis ma nghuot. Hauh mau mas tauh loh mes lyis yoh loh das toeuh yoh toh. 16 Gvshih gas hauh thoq lyis zes dah maukhung mha dah munghdan lyis soh nyeis. Housoeh yvmvyah Mangso ka nyamoq dah Mangso oen das yvlyis xoq zis ma nghuot. Khasoeh ge lyis Mangso ka nyamoq xiklyis nyeis das joqyos dvkoeuq sont toh dyei. 17 Abraham gas Mangso shi yoeuh zis xauh uhlyis, Lomsjingh zis yah lo Isak lyis phudyei jyungshuk kuot las phudyei. Abraham gas Mangso jyank masyah dangthoengh kham yoeus soeu nghuot laus eq nyang gas nyah loteh lyis lomhxangh kuot las phudyei das zis gaunyhauq nghuot. 18 Mangso ka Abraham lyis, Ngos nvng lyis dangthoengh toh dah vnyau vshih gas Isak masyah gyoh das, ge. 19 Isak lyis shei masyah Mangso yoh dwis toq kat ge Abraham nghamh suon zis yah dvyhangteh jyoengh Abraham gas Isak lyis, shei masyah doms xauh yoeus. 20 Lomsjingh zis yah Isak gas jweh los das shishenh lyis xauh kham yoeus das shvmanh jyehjuh yah sen lha Yakop yahge Esau lyis dangthoengh dyei. 21 Lomsjingh zis yah Yakop gas nyang shei yeis lyis Yosep dah lotang lhyi shvmanh dyei las, nyah lhamloq thyoh mas nges las Mangso lhyi paiq. 22 Lomsjingh zis yah Yosep gas nyang shei das shishenh ni los lyis Israel jens Egutu mau masyah luiq thuq los das cho taiq kyingh toh las, nyah shohyau lyis khasoeh kuot das cho shet toh dang dyei toh. 23 Lomsjingh zis yah Moshe dah nyhiphoq gas Moshe khoeu los thang lhyi lhamhmuh somh khyvp top nyang lyis shung toh: Moshe ka svsoh yungh dah loshang nghuot yvlyis nyah zomh nyvng las hwankti dah zau dang lyis lhyweq das zis ma gyuk. 24 Moshe ka kuh los lyis, lomsjingh zis yah Pharao lonyi dah lo ge das yvlyis he tyamp. 25 Nyang gas dvyoq kyingh yaunos dah pyo cho mha pyo das thoq lyis, Mangso dah dius nyau yah dvgeh shohjyen xauh das yvlyis zes o. 26 Nyang Meshia xiklyis jwangh nyhap xauh zis gas Egutu munghdan dah zisyos dvnganh thoq lyis zes gis ge nghamh. Khasoeh ge lyis nyang gas jweh los das shishenh lyis doms xauh yoeus das phauh shangh jyungshuk lyis yoeuh tsuk toh. 27 Lomsjingh zis yah Moshe ka hwankti dah nhaiqlom dyis yvlyis ma gyuk, Egutu mau masyah thuq khoq. Nyang gas nyoq yah ma yoh nyvng dah Mangso lhyi yoh nyvng teh Egutu mau pheh tauh loh das zis he tyamp. 28 Nyang gas lomsjingh zis yah lomons jens lyis sat dah loeuswons soeu ka Israel Vnyau dah lomons jens lyis ma sat bas jungh, Lhuiq Kat Pwe xi kuot las yvng suih lyis khomh mas sanh gyuon das cho taiq toh. 29 Lomsjingh zis yah Israel jens gas tung yos mas teh Thomh Nes lyis yoh tsain goeu lai los. Egutu dius jens eq housoeh goeu yoeuh lyis tsain nyop shei zis dvxauh. 30 Lomsjingh zis yah Israel jens gas nyhet nyeih top Yerikho wus lyis dye suh lhaink lyis, hauh wusciank lyis yoh gyop gyoh nhang. 31 Lomsjingh zis yah nghe nyhiq Rahab gas Israel jens dah joh yoeuh bang lyis dyenschangh khyvlyis lhom yoeus yvmvyah Mangso lhyi domsyos ma gyo bang yah dvgeh sat zis ma xauh. 32 Ngos tsoq taiq chah shih lah? Gideon, Barak, Samson, Yeptha, Dawi, Samuel yahge lvpe jens dah cho taiq das ge lyis ngah shishenh mathoq luk. 33 Hauh bang gas lomsjingh gvng mas svbih munghdan lyis yoh zan ung. Nyamoq gas dan cho lhyi chank kuot las Mangso dangthoengh dyei toh cho lhyi xauh kham yoeus. Khangkhyi jens dah nhuot lyis yoh cheiq toh. 34 Nyilhyam lhyi yoh sat, moengsa thyoh masyah yoh phang luiq, nyamoq yomnhuk laus eq yombos nhang zis xauh yvmvyah moengzan yvmas lyes las lvbaus dah jesphung lhyi yoh zan shuq tyamp. 35 Vmesbih jens eq lomsjingh zis yah shei goeus dah nyamoq buisnoms jens lyis kang doms dwis nhang zis tsain xauh. Dvyhamh gas nyamoq lyis lhuiq kat das ge dah toeuh lyis ma lhom yoeus, zes phauh thank dah kang dwis cho pheh dwis toq das xiklyis shoeuhshih zis tsain kham. 36 Tsai dvyhamh gas, jwangh las lyuk thoq lyis magoh, twih las thung lhunk zis tsain xauh. 37 nyamoq gas luk yah doeuh sat, kywizoe yah vchink chink kywi sat, moengsa yah jap sat zis tsain xauh. Vshoh vjyen shoeuhshih, yhenh zis tsain xauh las yvng yeis shvbeq yeis khuk las tsain yenh. 38 Nyamoq gas yaukyenh shanghsenh las khaugus xo bang teh mhanhdyvp mas, boms mas, lukkhyung mha, tsoh khyung mha tsain nyeis yenh. Mungkvn gas nyamoq yah ma mon. 39 Hauh dvnganh zis gas, nyamoq dah lomsjingh gvng mas chunghtoq zis xauh laus eq Mangso dangthoengh dyei toh jyehjuh lyis nyamoq ma xauh kham yoeus shih. 40 Khasoeh ge lyis Mangso ka yah xiklyis zes gis dah nghamh thyet cho toh dyei. Hau thyet toh cho ka yang yah dvgeh nghuot lyis nyamoq lomsjingh dah dyinghjet vkyuh lyis xauh yoeus das.
1 Gvshih yah xiklyis hei iq nyo dah kanghjyoeng jens gas yang lyis lhaink toh. Housoeh las yang gas cho mha pahkai cho khanghmuh lyis eq, yang mas dap joq dah yaunos lyis eq phe tyamp las yang wuih das xiklyis nghamhloms thyet toh dah toeuqkhom jweh shoq jhen zis yah wuih jweh goh. 2 Yah lomsjingh cho xi mas zis vthang jweh shoq dyinghjet nhang soeu Yhensain Yesu lyis yoeuh tsuk toh goh. Yhensain ka nyang kham yoeus das, nyang lyis langh nyeis dah hau gausyis cho gvng mas hau tapzains mas shei kham dah xoqphuh cho lhyi chaxwe ma nhang, hau tapzains cho lhyi khyen yoeus las gvshih nyang gas Mangso dah hwankti tank loqyos shot pheh loh tsung toh goeus. 3 Yaunos wons bang yah svsoh hoeng cho lhyi hauh Yhensain kha iq kham lai los goeus yvlyis namoq nghamh yoeuh geh. Housoeh yvmvyah namoq mas yom gyau las shoeuh loh cho vbos nhang goh. 4 Namoq gas yaunos yah zan goh cho mha sat zis xauh das vkant jweh shoq ma loeutyonh ku shih. 5 Mangso ka, Ngah lo eh, hauh Yhensain nvng lyis soq dyei lyis gyo aq. Nyang nvng lyis nyho lha jyauh lyis yom vgyau. 6 Khasoeh ge lyis Mangso ka Nyang jyetdap soeu khanghmuh lyis jyauh las nyah lo jens khyvlyis lhom yoeus bang dvnganh lyis seq joeng, ge namoq lyis nyah lo jens nghuot khyvlyis yomdyei dang lyis namoq tohnyhik goeus lhyeh? 7 Namoq xauh nyeis dah shanghsenh yvlyis uwus dah jyauh cho teh jhen nyeis geh: Namoq xauh kham dah shanghsenh gas namoq lyis Mangso ka nyah lo jens lyis teh jyauh cho nghuot. Nyah uwus nyho lha ma jyauh dah lo khalhye bos ku lah? 8 Nyah lo jens dvnganhmoq kham ku teh, jyauh yvlyis ma kham yoeus lyis gas namoq lo gyingh ma nghuot, deslo dvtsain nghuot. 9 Yang lyis nyho lha jyauh dah cangsoeu uwus moq lyis yang phauh nyang. Housoeh lyis yah Dyos yah sen dah Uwus o mha gyoh nyeis las kang dwis nyeis chah ma nghuot lhyeh? 10 Cangsoeu uwus moq gas yang lyis dvyoq kyingh nyamoq jus ge nghamh suon zis yah dvyhangteh nyho lha seq jyauh; nghuot laus eq Mangso ka yah xiklyis gis das nyhenshang, nyang teh gyingshang los bas jungh ge yang lyis nyho lha jyauh. 11 Yang nyho lha jyauh zis xauh kham uhlyis houka yah xiklyis gaus cho ma nghuot, nhaiqkuk cho teh dvnghuot laus eq thang pheh doms yoeuh lyis housoeh teh nyho lha jyauh zis kham yoeus bang gas dan dah kang dwis cho lhyi nyenstap jyungshuk khyvlyis xauh yhomh yoeus. 12 Housoeh yvmvyah nhuk gyoh dah loq lyis toeu geh; nvn dah phvlukchvp lyis yombos nhang geh. 13 Cho dan chank tsoq suh loh geh, hauh uhlyis dyoq dah khyei ma yoh yhung lo shoq ma bweh, gis los das. 14 Dius dvnganhmoq yah nyenstap khyvlyis yoh nyeis shoq eq, gyingshang dah kang dwis cho lhyi xauh yoeus shoq eq yomkat nyeis geh. Khasoeh ge lyis housoeh teh kang dwis cho yah ma nghuot lyis hank eq Yhensain lhyi ma yoh nyvng. 15 Mangso dah jyehjuh masyah nungsdoms bang ma bweh bas jungh, zungh nyeis geh. Khoh dah saiq nyet gas yuk kuh los las nyah nyonoq yah yau nyoshoq yoh dyei teh, namoq hank mas eq housoeh ma bweh bas jungh zaih nyeis geh. 16 Wotwu ma gis, dyos lomsjingh cho ma bos zis yah wom dvnyo xiklyis kyingh yah mang muh toeuh ungh tyamp dah Esau teh, namoq hank mas eq ma bweh bas jungh, zaih nyeis geh. 17 Namoq seq zis yah dvyhangteh nyang gas thang lhyi ka uwus jyank masyah shvmanh jyehjuh yoh mes. Nghuot laus eq nyang ma yoh. Khasoeh ge lyis nyang kuot lai los goeus yvlyis doms soq das cho ngausdyeis yah xo laus eq ma nyvng lo. 18 Namoq gas Israel vnyau jens teh loq yah yoh tanh las nyi duk nyeis, chuot, soeng soeng noq, lyeis muh jyang muot, 19 lvbuh thwe gyo zis yahge nyoqnyvng dang thwe thuq dah Sina boms mas namoq jweh ku zis ma nghuot. Nyamoq hauh thwe xauhgyo lyis gohtoeu thwe dvkoeuq eq ma xauhgyo lo bas jungh ge tsain dung. 20 Khasoeh ge lyis nyamoq gas, Gaunyhauq dvdoeu yangh hauh boms lyis zangh tanh lyis, luk yah doeuh sat geh, ge tying toh zis lyis ma tsain yoh kham. 21 Nyvng zis dvkoeuq gonh gas gyukphoh nghuot yvmvyah Moshe yangh, Ngos svsoh gyuk goeus, ge. 22 Namoq gas Sina boms gungsthaiq Zion boms yahge loeuswons bang mons sens nyeis dwis nyeis Mangso dah wus ge, maukhung Yerusalem mas tsain jweh nyeis goeus. 23 Namoq gas maukhung mha nyings lhaih toh yvmas bos, lomons jens gausyis huom nyeis dah huom mha tsain jweh joq. Dius nyau dvnganh lyis soetuon soeu ge Mangso jyank mas eq, dyinghjet nhang zis xauh goeus dah dan bang dah dyos jyank mas eq, jweh nyeis goeus. 24 Namoq gas Thanghchvp saiq lyis kuot dyei soeu Yesu jyank mas eq, Abel suih thoq lyis zes, sanh gyuon suih jyank mas eq tsain jweh goeus. 25 Namoq gas hauh Dang taiq soeu lhyi ma gyo dyei ngoek tyamp cho ma bweh bas jungh zaih nyeis geh. Haih nyeisjvng thoq mas taiq kyingh soeu dah dang lyis gyo yoeus das zis ngoek bang yobos dyei masyah ma yoh luiq. Housoeh las yang gas maukhung mhayah taiq soeu lhyi nungs phuk tyamp lyis gas, yobos dyei masyah luiq das cho zes ma bos lo. 26 Hauh shishenh lyis Mangso dah thwe ka nyeisjvng lyis nhont kat; nghuot laus eq gvshih gas nyeisjvng lyis kyingh ma nghuot, maukhung lhyi eq dvlhain doms nhont das, ge dangthoengh toh. 27 Tsai dvlhain, ge dah dang vjyuk gas, gvnkhanh toh zis xauh dah vyhang dvnganh lhyi nhont las yoeus tyamp das las ma yoh nonh dah vyhang kyingh dvnyet joq das, ge zis nghuot. 28 Housoeh las yang xauh yoeus dah munghdan gas ma yoh nonh las yang Mangso lhyi chungh nyeis goh. Yang gas nhaiqshoqlang ehnyet bos las, gyukwoms zis yah Yhensain nhaiqdoeus khyvlyis Mangso lhyi phuqsoe nyeis goh. 29 Khasoeh ge lyis yah Mangso ka yoh ngeh jom nhang dah nyi nyang nghuot.
1 Namoq gas vmang vnoeuh nyang changh jyetdap vmang vnoeuh ehnyet tsoq las chixoeuq goh nyeis geh. 2 Namoq yhen mha lvbaus boenghwus lyis lhom yoeus las phuqsoe das zis vtohnyhik goh. Housoeh phuqsoe zis dvyhamh gas loeuswons bang lyis masoh mathamh zangh phuqsoe goeus. 3 Namoq gas thung lungh bang lyis eq dvgeh thung lungh joq bang teh nyamoq lyis soh nyeis geh. Shanghsenh zis xauh bang lyis namoq nyang shanghsenh nyeis teh soh nyeis geh. 4 Nyi hwank cho lhyi dius dvnganhmoq phauh nyang chungh bas jungh. Yhensain phoq yhensain nyhiq nyang changh dang yoh jings goh nyeis bas jungh. Mangso ka wotwu dyoq bang yahge nyi shuot lvng shuot bang lyis soetuon das. 5 Namoq gas ngwis nyoqnoq dah muh dvnganh lyis jhank nyeis geh. Yoh nyhoq yah nhaiqtap nyeis geh: khasoeh ge lyis Mangso ka, Ngos nvng lyis khanhamp eq ma toh khoq das; Ngos nvng lyis khanhamp eq ma doeuh tyamp toh das ge toh. 6 Housoeh yvmvyah, Yhensain ka ngos lyis pangh soeu nghuot las, Ngos cha lhyi eq ma gyuk noh. Ngos lyis hank cha yoh kuot das! oen yang womh ehnyet yah taiq nyeis goh. 7 Namoq lyis Mangso dah dang taiq kyoh goeus, xik lyis dah cho shwih she los bang lyis soh nyeis geh. Nyamoq kang khasoeh dwis las khasoeh shei loh goeus yvlyis doms nghamh yoeuh zis yah nyamoq dah lomsjingh yikhyoh lyis toeuq yoeus geh. 8 Yesu Khristu gas nyinaq, khvnyhik, vcaiq vto dvyhangteh nghuot. 9 Xikpheh ma nyvng ku, ma xauhgyo ku dah jyauh cho vja ja yah namoq lyis cho vshwih whang nhang goh. Zonoms yah sen, chank chah lyi lyis chank tyink khyvlyis ma nghuot, Mangso dah jyehjuh masyah dyos yom lyis kham yoeus zis gas zes gis. Zonoms yah sen dah lyi gas chank kuot bang lyis cha ma yoh pangh. 10 Yuda jens dah paiq joqyos vkhau mha phuqsoe dah phudyei bang gas yah phon mha dah phudyei cha eq yoh zo das toeuh ma yoh. 11 Yuda Phudyei Zainsmuh gas gaunyhauq dah suih lyis yaunos khyuot das phudyei khyvlyis gyingshang thank joqyos mas yoeus wvng loh nghuot laus eq hauh phudyei mvng lyis gas dvp nghe mha dvngheq tyamp. 12 Haih cho gvng mas Yesu eq nyah suih yah dius jens lyis yaunos masyah cheihshang yoeus das xiklyis wus nghe mha shei kham goeus. 13 Housoeh yvmvyah yang gas dvp nghe pheh nyah jyank mas thuq e lha nyang kham dah xoqphuh cho lhyi dvgeh chomp kham goh. 14 Khasoeh ge lyis haih nyeisjvng thoq mas yah xiklyis goeng joq dah wus ma bos las, yang gas thang pheh jweh los das wus lyis dvxo nyeis. 15 Housoeh las yang gas nyang lyis yah Yhensain nghuot oen rhen dah nhuot yahge phudyei dah yah Chungh Dang lyis Yhensain Yesu gvng mas, Mangso lhyi vjangh phudyei nyeis goh. 16 Gis dah muh kuot das zis namoq nyang changh pangh goh das cho vtohnyhik goh. Khasoeh ge lyis housoeh teh dah lomhxangh gas Mangso lhyi nhaiqdoeus nhang. 17 Namoq dah uhshe bang dah domsyos gyo las nyamoq taiq toh dang lyis chank kuot nyeis geh. Nyamoq gas nyamoq phuqsoe dah muh cho Mangso lhyi suon xoeuq chah las, namoq ehnyet lyis ma no lo zungh yoeuh dyei nyeis. Namoq nyamoq dah domsyos gyo lyis gas nyamoq kuot dah muh lyis gausyis zis yah kuot das. Housoeh ma nghuot lyis gas nyamoq nhaiqkuk zis yah kuot das las namoq xiklyis chah vkyuh ma bos das. 18 Ngamoq xiklyis malyen lo shvmanh dung nyeis geh. Ngamoq gas ngamoq dah sohseq ehnyet shang shang bos zis soh soh nghuot. Khasoeh ge lyis ngamoq gas shishenh khanghmuh jus cho kuot mes ehnyet tsain bos. 19 Mangso ka ngos lyis namoq jyank mas lvnyap doms jweh los nhang bas jungh, oen yomkat shvmanh dung das xiklyis sang kat. 20 Nyah kang lhyi phudyei las shei kham zis yah vcaiq vto thanghchvp lyis kyihau tap goeus las yvng jens dah yvng yoeuh uhjyung Zainsmuh ge, yah Yhensain Yesu lyis Mangso ka shei masyah dwis toq nhang goeus. 21 Namoq gas nyah nhaiqdoeus cho yoh chank kuot das xiklyis namoq mas chah nyeis, gis dah cho khanghmuh lyis nyenstap Mangso ka dyei bas jungh, Yhensain ka nyang o khyvlyis yah dvyhangteh Khristu gvng mas nyang nhaiqdoeus cho lhyi yang mas kuot bas jungh, Khristu mas vcaiq vto phunk bos bas jungh. Amen. 22 Boekyis eh, hai yomdyei dang lyis jhen zis yah gyo yoeus das xiklyis ngos namoq lyis sang kat. Khasoeh ge lyis ngos namoq lyis lhaih kat haih maussauh gas nyoshoq xing zis ma nghuot. 23 Ngamoq dah vmang vnoeuh Timothi gas thung mhayah luiq los goeus cho namoq lyis seq nhang mes. Nyang lvnyap jweh los lyis gas namoq yah xauhgoh das nyhenshang ngos nyang yah dvgeh los das. 24 Namoq dah uhshe bang dvnganh yahge Mangso dah dius nyau dvnganh lyis jeshuh dyei geh. Itali mau mas vmang vnoeuh moq gas namoq lyis jeshuh kat. 25 Mangso dah jyehjuh gas namoq dvnganhmoq yah dvgeh joq bas jungh.